Det er en bemærkelsesværdig meningsmåling, Berlingske bruger som afsæt til forsiden 15. december, hvor et relativt flertal af danskerne kræver »takt og tone« i flygtningedebatten. Det er ikke mindst en meget kreativ tilgang til meningsmålinger, hvor den elementære grundregel er, at man ikke må stille ledende spørgsmål. I den pågældende »Gallup udført for Berlingske« har man forkælet respondenterne med en grundig vejledning i, hvordan de bør svare. Spørgsmålet var formuleret på denne måde:

»For nogle dage siden gav biskoppen i København, Peter Skov-Jakobsen, i Berlingske udtryk for, at der mangler medmenneskelighed i debatten om asylansøgere. Han efterlyser empati og understreger, at flygtninge er mennesker og derfor kræver en menneskelig behandling og omtale. Hvor enig eller uenig er du i, at debatten om flygtninge er blevet for hård?«

Ikke mindst formuleringen »flygtninge er mennesker og kræver derfor menneskelig omtale« er smuk. Så må selv den mest tungnemme have fattet, at det »korrekte« svar er at give biskoppen ret og erklære sig enig i, at debatten er for hård. Sjovt nok får man det ønskede resultat og kan køre den planlagte forside.

På sin vis en meget konsekvent tilgang til sagen, men resultatet bliver naturligvis ren fiktion. Meningsmålingen – og den stort opsatte historie – ville dumpe med et gigantisk brag i en almindelig førsteårsopgave om statistik eller journalistik.

Hvis man vil undersøge emnet seriøst, skal man som bekendt stille et neutralt formuleret spørgsmål, som f.eks.: »Hvad er din holdning til den danske udlændingedebat?« med følgende svarmuligheder: 1) Debatten er generelt for hård, 2) debatten er generelt på et passende niveau, 3) debatten er generelt for politisk korrekt – suppleret af kategorien »ved ikke«. Så havde man fået en ærlig pejling på, hvad vælgerne mente. Men det havde nok givet et andet resultat end det, man fiskede efter.

Nu venter vi alle med spænding på den næste sjove »Gallup udført for Berlingske«. Hvad med at fortsætte linjen og spørge: »Dansk Industri har beregnet, at det vil koste milliarder i velfærd, hvis Danmark ikke får den indvandring, industrien efterspørger. Det vil koste dyrt for din pengepung og din velfærd – og det vil føre til nedslidte hospitaler, dårligere folkeskoler og en katastrofal ældrepleje. Går du ind for at sikre den nødvendige indvandring, så vi kan bevare velfærdssamfundet?«

Så kan man lave en ny forside med rubrikken: »Danskerne kræver øget indvandring.« Og der er mange andre muligheder for at skabe flere overraskende resultater. Når man slipper forbindelsen til virkeligheden, er det heldigvis kun fantasien, der sætter grænsen.

Hvad det gør ved troværdigheden for Berlingske som avis og Gallup som institut, er så en helt anden sag.